**บทที่ 5**

**สรุปผล อภิปรายผล และข้อเสนอแนะ**

 จากการศึกษา ความซับซ้อนของบุคลิกภาพตัวละครเอกจากนวนิยายโบตั๋นในห้าทศวรรษ มีวัตถุประสงค์เพื่อเพื่อวิเคราะห์ความซับซ้อนของบุคลิกภาพภายนอกและบุคลิกภาพภายในตัวละครเอกจากนวนิยายโบตั๋นในห้าทศวรรษ โดยนำเสนอผ่านการพรรณนาวิเคราะห์ตามลำดับดังนี้

 1. สรุปผลการวิจัย

 2. อภิปรายผลการวิจัย

 3. ข้อเสนอแนะ

**5.1 สรุปผลการวิจัย**

ความซับซ้อนของบุคลิกภาพภายนอกและภายในตัวละครเอกจากนวนิยายโบตั๋นในห้าทศวรรษ ทั้ง 10 เรื่อง สรุปผลการศึกษาตามวัตถุประสงค์ ดังนี้

 1. ความซับซ้อนของบุคลิกภาพตัวละครเอกชายจากนวนิยายโบตั๋นในห้าทศวรรษ

 ตัวละครเอกชายทั้ง 10 คน ซึ่งวิเคราะห์ตามบุคลิกภาพภายนอกและภายใน ทั้ง 7 ลักษณะ คือ ความซับซ้อนในรูปร่างลักษณะ, กิริยาท่าทาง, การพูดจา, การแต่งกาย, ลักษณะนิสัย, ความสัมพันธ์กับบุคคลและสังคม, ทัศนคติการดำเนินชีวิต มีความซับซ้อน ดังนี้

 1. ความซับซ้อนในรูปร่างลักษณะ 3 ลักษณะ คือ ตัวละครเอกชายที่มีรูปร่างสูงโปร่ง ผิวขาว มีความซับซ้อนด้านความไม่น่าเชื่อถือ, ความหลงตัวเอง และตัวละครเอกชายที่มีรูปร่างใหญ่ ผิวขาว มีความซับซ้อนด้านความล้าสมัย, ความมีเสน่ห์ ส่วนตัวละครเอกชายที่มีรูปร่างบึกบึน ผิวคล้ำมีความซับซ้อนด้านความมีเสน่ห์, ความเกียจคร้าน และความน่าเอ็นดู

 2. ความซับซ้อนในกิริยาท่าทาง 2 ลักษณะ คือ ตัวละครเอกชายที่มีกิริยาท่าทางสุภาพเรียบร้อย มีความซับซ้อนด้านความก้าวร้าวหยาบคาย, ความโมโห และตัวละครเอกชายที่มีกริยาท่าทางไม่สุภาพ มีความซับซ้อนด้านความสุภาพเรียบร้อย

 3. ความซับซ้อนในการพูดจา 2 ลักษณะ คือ ตัวละครเอกชายที่พูดจาสุภาพเรียบร้อย มีความซับซ้อนด้านความก้าวร้าวหยาบคาย และตัวละครเอกชายที่พูดจาไม่สุภาพ มีความซับซ้อนด้านความโมโห

 4. ความซับซ้อนในการแต่งกาย 2 ลักษณะ คือ ตัวละครเอกชายที่มีการแต่งกายสุภาพเรียบร้อย มีความซับซ้อนด้านความเอื้อเฟื้อเผื่อแผ่, ขาดความมั่นใจ และตัวละครเอกชายที่มีการแต่งกายไม่สุภาพ มีความซับซ้อนด้านความสุภาพเรียบร้อย

 5. ความซับซ้อนในลักษณะนิสัย 3 ลักษณะ คือ ตัวละครเอกชายที่มีนิสัยสุขุมรอบคอบ มีความซับซ้อนด้านความเอื้อเฟื้อเผื่อแผ่, การรู้จักประมาณตน และตัวละครเอกชายที่มีนิสัยรักความสะดวกสบาย มีความซับซ้อนด้านความใจดำ, ความเชื่อมั่น ส่วนตัวละครเอกชายที่มีนิสัยใจร้อน มีความซับซ้อนด้านความอ่อนโยน

 6. ความซับซ้อนในความสัมพันธ์กับบุคคลและสังคม 2 ลักษณะ คือ ตัวละครเอกชายที่มีมนุษยสัมพันธ์ มีความซับซ้อนด้านความโหดเหี้ยม, ความน่าเกรงขาม และตัวละครเอกชาย ที่ไม่มีมนุษยสัมพันธ์ มีความซับซ้อนด้านต้องการความรักความอบอุ่นจากครอบครัว, ความไม่น่าเชื่อถือ, ความเอื้อเฟื้อเผื่อแผ่

 7. ความซับซ้อนในทัศนคติการดำเนินชีวิต 3 ลักษณะ คือ ตัวละครเอกชายที่มีทัศนคติยึดถือความเป็นอิสสระเสรี มีความซับซ้อนด้านความไม่น่าเชื่อถือ และตัวละครเอกชายที่มีทัศนคติยึดถือความซื่อสัตย์ในความรัก ไม่พบความซับซ้อน และตัวละครเอกชายที่มีทัศนคติยึดถืออำนาจวัตถุนิยม มีความซับซ้อนด้านความต้องการเป็นที่ยอมรับของสังคม

 2. ความซับซ้อนของบุคลิกภาพตัวละครเอกหญิงจากนวนิยายโบตั๋นในห้าทศวรรษ

 ตัวละครเอกหญิงทั้ง 10 คน ซึ่งวิเคราะห์ตามบุคลิกภาพภายนอกและภายใน ทั้ง 7 ลักษณะ คือ ความซับซ้อนในรูปร่างลักษณะ, กิริยาท่าทาง, การพูดจา, การแต่งกาย, ลักษณะนิสัย, ความสัมพันธ์กับบุคคลและสังคม, ทัศนคติการดำเนินชีวิต มีความซับซ้อน ดังนี้

 1. ความซับซ้อนในรูปร่างลักษณะ 4 ลักษณะ คือ ตัวละครเอกหญิงที่มีรูปร่าง ผอมบาง ผิวขาว มีความซับซ้อนด้านความน่าเกรงขาม, ความไม่น่าเชื่อถือ ตัวละครเอกหญิงที่มีรูปร่างเล็ก ผิวคล้ำ ไม่พบความซับซ้อน ตัวละครเอกหญิงที่มีรูปร่างสูงโปร่ง ไม่พบความซับซ้อน และตัวละครเอกหญิงที่มีรูปร่างผอมสูง ผิวคล้ำ มีความซับซ้อนด้านความมีเสน่ห์

 2. ความซับซ้อนในกริยาท่าทาง 2 ลักษณะ คือ ตัวละครเอกหญิงที่มีกริยาท่าทางสุภาพเรียบร้อย มีความซับซ้อนด้านความอดทน และตัวละครเอกหญิงที่มีกริยาท่าทางปราดเปรียวกระฉับกระเฉง มีความซับซ้อนด้านความเป็นผู้นำ, ความเชื่อมั่น

 3. ความซับซ้อนในการพูดจา 2 ลักษณะ คือ ตัวละครเอกหญิงที่พูดจาสุภาพเรียบร้อย มีความซับซ้อนด้านความไม่จริงใจ และตัวละครเอกหญิงที่พูดจาไม่สุภาพ มีความซับซ้อนด้านความมีไมตรีจิต

 4. ความซับซ้อนในการแต่งกาย 2 ลักษณะ คือ ตัวละครเอกหญิงที่แต่งกายสุภาพเรียบร้อย มีความซับซ้อนด้านความเข้มแข็ง และตัวละครเอกหญิงที่แต่งกายไม่สุภาพ มีความซับซ้อนด้านความมีเสน่ห์

 5. ความซับซ้อนในลักษณะนิสัย 3 ลักษณะ คือ ตัวละครเอกหญิงที่มีนิสัยสุขุมรอบคอบ มีความซับซ้อนด้านความไม่เป็นระเบียบแบบแผน, ความเก็บกด และตัวละครเอกหญิงที่มีนิสัยรักสวยรักงาม มีความซับซ้อนด้านการมีพฤติกรรมอำพลาง ส่วนตัวละครเอกหญิงที่มีนิสัยใจร้อน มีความซับซ้อนด้านความใจเย็น

 6. ความซับซ้อนในความสัมพันธ์กับบุคคลและสังคม 2 ลักษณะ คือ ตัวละครเอกหญิงที่มีมนุษยสัมพันธ์ มีความซับซ้อนด้านการมีพฤติกรรมอำพลาง, ความเข้มแข็งเป็นผู้นำ ตัวละครเอกหญิงที่ไม่มีมนุษยสัมพันธ์ มีความซับซ้อนด้านความเอื้อเฟื้อเผื่อแผ่

 7. ความซับซ้อนในทัศนคติการดำเนินชีวิต 3 ลักษณะ คือ ตัวละครเอกหญิงที่มีทัศนคติยึดถือความเป็นอิสสระเสรี มีความซับซ้อนด้านความต้องการเป็นที่ยอมรับของคนในสังคม และตัวละครเอกหญิงที่มีทัศนคติยึดถือความซื่อสัตย์ในความรัก มีความซับซ้อนด้านความต้องการเป็นที่ยอมรับของครอบครัว ส่วนตัวละครเอกหญิงที่มีทัศนคติยึดถืออำนาจวัตถุนิยม มีความซับซ้อนด้านความเอื้ออาทรต่อครอบครัว

**5.2 อภิปรายผลการวิจัย**

 สำหรับผลการวิจัยที่กล่าวมาข้างต้นเป็นผลการวิเคราะห์ความซับซ้อนของบุคลิกภาพตัวละครเอกจากนวนิยายโบตั๋นในห้าทศวรรษ ผู้วิจัยอภิปรายผลที่ปรากฏตามวัตถุประสงค์การวิจัยโดยเชื่อมโยงกับแนวคิดทฤษฎีและงานวิจัยที่เกี่ยวข้อง ดังนี้

 ความซับซ้อนบุคลิกภาพตัวละครเอกชาย ซึ่งพบว่ามีความซับซ้อนด้านความเอื้อเฟื้อเผื่อแผ่ มากที่สุด อาจเป็นเพราะว่าโบตั๋นได้สร้างตัวละครเอกให้มีความหลากหลายทางพฤติกรรมการแสดงออกที่มีการเปลี่ยนแปลงไปตามบริบททางสังคม ซึ่งขึ้นอยู่กับประสบการณ์ การอบรมเลี้ยงดู ระดับคุณธรรมจริยธรรมจะส่งผลให้บุคคลเหล่านั้นแสดงออกมา ดังเช่นพัฒนะ จากเรื่องสุดแต่ใจจะไขว่าคว้า ได้แสดงให้เห็นว่าการศึกษาสูงแต่ระดับคุณธรรมต่ำก็จะมีพฤติกรรมที่ไม่พึงประสงค์ออกมา และแสดงให้เห็นว่าตัวละครในเรื่องพยายามใช้การชดเชยปมด้อยมาสร้างปมเด่นให้เกิดกับตน ดังเหตุการณ์เขาพยายามสร้างฐานะของตนให้เป็นที่ยอมรับของครอบครัว ซึ่งสอดคล้องกับทฤษฎีจิตวิทยาสังคม ของ Alfred Adler และ Karen Horney กล่าวคือ ปมด้อยในชีวิตคนส่งผลให้ตัวละครแสวงหาวิธีสร้างปมเด่น หรือลดปมด้อยอันทำให้เกิดพฤติกรรมต่าง ๆ ในสังคม

 ส่วนความซับซ้อนด้านความเจ้าชู้ พบน้อยที่สุดในตัวละครเอกชายของโบตั๋น อาจเป็นเพราะว่าโบตั๋นพยายามสื่อให้เห็นว่าตัวละครเอกมีพฤติกรรมที่ไม่ดี ไม่เป็นที่ต้องการของสังคมก็ยังคงมีอยู่ในสังคมทั่วไปแต่เสนอตัวละครที่มีความซับซ้อนทั้งด้านดีและไม่ดีในบุคคล ดังเช่น คม จากเรื่องภาพลวง โบตั๋น นำเสนอภาพลักษณ์ตัวละครอย่างคมให้มีภาพลักษณ์ด้านบวก เพื่อปกปิดด้านลบไว้และแสดงให้เห็นว่าทุกสังคมย่อมมีทั้งคนดีและคนไม่ดีปะปนกันอยู่ในทุกยุคทุกสมัย ขึ้นนอยู่ว่าบุคคลนั้นจะแสดงพฤติกรรมใดออกมาให้เห็น ซึ่งสอดคล้องกับแนวคิดทฤษฎีจิตวิเคราะห์ของซิกมันส์ฟรอยด์ ที่ว่าพลังแห่งสัญชาติญาณเพื่อตอบสนองความต้องการทางด้านร่างกาย พลังคุ้มครองตนเอง และพลังความก้าวร้าว ฟรอยด์ให้ความสนใจกับจิตใต้สำนึกของมนุษย์ว่ามีอิทธิพลเหนือจิตใต้สำนึกและมีกลไกทางจิต จิตใต้สำนึกทำให้คนมีบุคลิกไม่เหมือนกันตรงตามกับทฤษฎีจิตวิทยาสังคม ของ Alfred Adlerและ Karen Horney

 จะเห็นได้ว่าตัวละครเอกชายทั้ง 5 ทศวรรษล้วนมีความซับซ้อนของบุคลิกภาพตัวละคร ซึ่งจะเปลี่ยนไปตามบริบทของสังคม โดยภาพลักษณ์ภายนอกแล้วมักจะเป็นด้านบวกและเป็นแบบอย่างสำหรับเยาวชน สอดคล้องกับงานวิจัยของนงลักษณ์ ปิ่นสุวรรณ์ (2531, น. 165-170) เรื่องตัวละครในนวนิยายของโบตั๋น ซึ่งได้สรุปไว้ว่า “พ่อแม่ได้เป็นต้นแบบให้ความรักและความอบอุ่นกับลูกก็เป็นคนดีเป็นสมาชิกที่ดีของสังคม” กล่าวคือความรู้สึกของสังคมหรือความสนใจของสังคมเป็นต้นเหตุให้บุคคลต้องพัฒนาตนเอง จะเห็นได้ว่าตัวละครเอกนวนิยายโบตั๋นในแต่ละทศวรรษจะที่ถูกสร้างไม่มีความแตกต่างในด้านบุคลิกภาพมากนักแต่ถูปรับเปลี่ยนไปตามบริบททางสังคมเท่านั้น

 ความซับซ้อนบุคลิกภาพตัวละครเอกหญิง พบว่ามีความซับซ้อนด้านความเก็บกดและความเอื้อเฟื้อเผื่อแผ่ มากที่สุด อาจเนื่องมาจากโบตั๋นพยามนำเสนอตัวละครที่เป็นตัวแทนของคนในสังคม เพื่อแสดงให้เห็นว่าสาเหตุของพฤติกรรมและภูมิหลังของตัวละครนั้นเป็นที่มาของบุคลิกภาพ ถ้าคนได้รับการอบรมเลี้ยงดูมาดีก็จะแสดงพฤติกรรมที่พึงประสงค์ออกมาให้คนในสังคมเห็นเป็นส่วนใหญ่ ถ้าคนที่ผ่านการอบรมมาน้อยย่อมแสดงพฤติกรรมที่ไม่พึงประสงค์ออกมา เช่น มุกระวี จากเรื่องตะวันชิงพลบ ที่โบตั๋นพยายามสื่ออกมาให้เห็นว่าเธอพยายามนำเอาความกดดันออกมาเป็นพลังแห่งการถูกทอดทิ้งมาเป็นแรงผลักในการทำงานอย่างเข้มแข็ง ซึ่งสอดคล้องกับแนวคิดทฤษฎีจิตวิเคราะห์ของ Sigmund Freud ที่ว่าจิตใต้สำนึกของมนุษย์ว่ามีอิทธิพลเหนือจิตใต้สำนึกและมีกลไกทางจิตหลายประการ เช่น แรงจูงใจ อารมณ์ที่ถูกเก็บกด ความรู้สึกสำนึก ฯลฯ เป็นแรงจูงใจที่ทำให้เกิดพฤติกรรมไร้เหตุผลและผิดปกติในลักษณะต่าง ๆ ของแต่ละบุคคลแตกต่างกันในรูปของพลังจิตสำนึก จิตใต้สำนึกทำให้คนมีบุคลิกไม่เหมือนกันตรงตามกับทฤษฎีจิตวิทยาสังคม ของ Alfred Adler และ Karen Horney กล่าวคือความรู้สึกของสังคมหรือความสนใจของสังคมเป็นต้นเหตุให้บุคคลต้องพัฒนาตนเอง

 ส่วนความซับซ้อนด้านพฤติกรรมอำพลางพบน้อย อาจเนื่องจากโบตั๋นพยายามนำเสนอ ตัวละครที่เป็นตัวแทนของคนในสังคมซึ่งต้องการจะสื่อให้เห็นว่าสาเหตุของพฤติกรรมและภูมิหลังของตัวละครนั้นเป็นที่มาของบุคลิกภาพ ถ้าคนได้รับการอบรมเลี้ยงดูมาดีก็จะแสดงพฤติกรรมที่พึงประสงค์ออกมาให้คนในสังคมเห็นเป็นส่วนใหญ่ ถ้าคนที่ผ่านการอบรมมาน้อยย่อมแสดงพฤติกรรมที่ไม่พึงประสงค์ออกมา เช่น ขวัญข้าว จากเรื่องภาพลวง ที่โบตั๋นพยายามสื่ออกมาให้เห็นว่าขวัญข้าวพยายามสร้างฐานะและแสวงหาความรู้ดูภาพลักษณ์ภายนอกเป็นหญิงที่เป็นกุลสตรีรักนวลสงวนตัว แต่อีกมุมหนึ่งของเธอก็ไม่ได้ประพฤติเรียบร้อยเธอยอมขายตัวให้กับคุณรุจน์เจ้านายของเธอเพื่อแลกกับความสะดวกสบายและการมีฐานะทางสังคม ซึ่งตรงตามทฤษฎีจิตวิเคราะห์ของ Sigmund Freud ที่เห็นว่าทุกคนมีสัญชาตญาณดิบ หรืออิด (Id) แต่จะแสดงออกมามากน้อยแตกต่างกันอย่างไร ขึ้นอยู่กับพลังเหตุผล หรืออีโก้ (Ego) ที่จะฉุดรั้งพฤติกรรมนั้น ในขณะที่ตัวละครบางคนมีมโนธรรม หรือซุปเปอร์อี่โก้ (Supper ego) ทำให้ใครควรของความผิดชอบชั่วดีก่อนแสดงพฤติกรรมให้ปรากฏส่วนความรู้สึกของสังคมหรือความสนใจของสังคมเป็นต้นเหตุให้บุคคลต้องพัฒนาตนเอง

 จะเห็นได้ว่าตัวละครเอกหญิงทั้ง 5 ทศวรรษ ล้วนมีความซับซ้อนของบุคลิกภาพ ซึ่งจะเปลี่ยนไปตามบริบทของสังคมโดยนำเสนอภาพลักษณ์ด้านบวกและเป็นแบบอย่างของเยาวชน สอดคลองกับงานวิจัยของอรุณธบดี อินทรลาวัลย์ (2539, น. 142-151) เรื่อง วิเคราะห์แนวคิดเรื่องบทบาทสตรีในนวนิยายของโบตั๋น ได้กล่าวว่า “สตรีมีบทบาทในการแสดงความคิดเห็น บทบาทในการประกอบอาชีพเพื่อหารายได้มาจุนเจือ บทบาทในการเรียกร้องสิทธิผลประโยชน์ที่ตนพึงได้รับตามกฎหมาย บทบาทในการดำเนินชีวิตตามระเบียบแบบแผนของขนบธรรมเนียมประเพณี มีอิสระในการเลือกคบเพื่อน”

 ข้อมูลการวิเคราะห์ดังกล่าวน่าจะองค์ความรู้สำหรับการศึกษาวรรณกรรมลักษณะอื่น และเป็นแนวทางสำหรับการสร้างสรรค์วรรณกรรมประเภทบันเทิงคดีต่อไป

**5.3 ข้อเสนอแนะ**

สำหรับผลการวิจัยที่กล่าวมาแล้วข้างต้น ผู้วิจัยมีข้อเสนอแนะเพื่อนำผลการวิจัยไปใช้

และทำการวิจัยครั้งต่อไป ดังนี้

 1. ข้อเสนอแนะเพื่อนำผลการวิจัยไปใช้

 1.1 การศึกษาความซับซ้อนของบุคลิกภาพตัวละครเอกจากนวนิยายโบตั๋นเป็นการศึกษาการสร้างบุคลิกภาพตัวละครเอกในนวนิยายไม่ใช่ชีวิตบุคคลในสังคมที่มีจริง ซึ่งข้อมูลที่พบจึงเกี่ยวข้องกับตัวละครเอกที่ผู้ประพันธ์ได้สร้างสรรค์วรรณกรรม

 1.2 นักประพันธ์นวนิยายสามารถนำความซับซ้อนบุคลิกภาพตัวละครเอกที่ปรากฏ ไปปรับใช้ในการสร้างสรรค์วรรณกรรมต่อไป

 1.3 นำผลการวิจัยไปเป็นข้อมูลในการพัฒนาบุคลิกภาพของบุคล การจัดการศึกษาและพัฒนาบุคลิกภาพขององค์กร

 2. ข้อเสนอแนะเพื่อทำการวิจัยครั้งต่อไป

 2.1 ควรศึกษาความซับซ้อนของบุคลิกภาพของตัวละครอื่นจากนวนิยายโบตั๋น เช่น ตัวละครร้าย ตัวละครประกอบ เป็นต้น

 2.2 ควรศึกษาความซับซ้อนของบุคลิกภาพตัวละครในวรรณกรรมประเภทอื่น เช่น เรื่องสั้น นิทาน เป็นต้น

 2.3 ควรศึกษาความซับซ้อนของบุคลิกภาพตัวละครเอกในนวนิยายที่นักประพันธ์ท่านอื่น